Τα πέντε κουκούτσια πορτοκαλιού

Τα πέντε κουκούτσια πορτοκαλιού (αγγλικός τίτλος: The Five Orange Pips) είναι ένα από τα 56 διηγήματα του σερ Άρθουρ Κόναν Ντόυλ με ήρωα τον ντετέκτιβ Σέρλοκ Χολμς, η πέμπτη από τις δώδεκα ιστορίες της συλλογής Οι περιπέτειες του Σέρλοκ Χολμς. Δημοσιεύτηκε για πρώτη φορά στο βρετανικό περιοδικό Strand τον Νοέμβριο του 1891.

Το 1927, ο συγγραφέας κατέταξε την ιστορία στην έβδομη θέση σε μια λίστα με τις δώδεκα αγαπημένες του ιστορίες του Σέρλοκ Χολμς. Είναι ένα από τα διηγήματα όπου ο πελάτης του Χολμς δολοφονείται πριν προλάβει ο ντετέκτιβ να τον βοηθήσει.

Το διήγημα έχει διασκευαστεί για το ραδιόφωνο, τον κινηματογράφο και την τηλεόραση στη σειρά ταινιών Σέρλοκ Χολμς.

 Υπόθεση 

Τον Σεπτέμβριο του 1887, ο νεαρός Τζον Όπενσοου επισκέπτεται τον Σέρλοκ Χολμς για να ζητήσει βοήθεια σχετικά με ένα μυστηριώδες και απειλητικό είδος επιστολής που είχαν λάβει τόσο ο θείος του Ελάιας όσο και ο πατέρας του Τζόζεφ λίγο πριν τον θάνατό τους. Ο θείος του Ελάιας, είχε μεταναστεύσει στην Αμερική στα νιάτα του και απέκτησε μεγάλες φυτείες στη Φλόριντα. Από το 1870 που επέστρεψε, είχε αναλάβει την ανατροφή του Τζον.
μικρογραφία|250x250εσ|Ο θάνατος του θείου Ελάιας, εικονογράφηση του 1891
Μια μέρα, όταν ο θείος του έλαβε ένα γράμμα με πέντε πορτοκαλί κουκούτσια στον φάκελο και τα γράμματα KKK γραμμένα στο πάνω μέρος, έκαψε ένα κουτί με χαρτιά που είχε κρυμμένο και με τη διαθήκη του κληροδότησε την περιουσία του στον αδελφό του Τζόζεφ, τον πατέρα του Τζον. Λίγο αργότερα, ο θείος βρέθηκε νεκρός και ο θάνατός του αποδόθηκε σε ατύχημα. Ένα παρόμοιο περιστατικό συνέβη λίγο αργότερα στον Τζόζεφ, ο οποίος έλαβε ένα παραπλήσιο γράμμα και στη συνέχεια πέθανε κάτω από ύποπτες συνθήκες.

Ο Χολμς συμβουλεύει τον Τζον, ο οποίος μόλις έλαβε και ο ίδιος πριν δυο μέρες ένα γράμμα με πέντε κουκούτσια και το σημείωμα: Βάλε τα χαρτιά στο ηλιακό ρολόι, να εκθέσει το κουτί του θείου του στο ηλιακό ρολόι με ένα σημείωμα ότι τα έγγραφα κάηκαν. Ωστόσο, την επόμενη μέρα ο Τζον ανακαλύπτεται νεκρός, σκοτώθηκε λίγο μετά την αναχώρησή του από το σπίτι του Χολμς. Ο θάνατός του θεωρείται επίσης ατύχημα, ο Χολμς όμως αποφασίζει να βρει τους δολοφόνους για να εκδικηθεί τον θάνατο του πελάτη του.

Ο Χολμς συμπεραίνει ότι η υπογραφή ΚΚΚ είναι της Κου Κλουξ Κλαν, από ένα μισοκαμένο έγγραφο καταλαβαίνει ότι ο θείος Ελάιας είχε σχέση με την οργάνωση και ότι ο αρχηγός των δολοφόνων ταξίδευε με πλοίο. Αφού προσδιόρισε την ταυτότητα του σκάφους - το Μοναχικό αστέρι  - με το οποίο έφυγε ο δολοφόνος πλοίαρχος Τζέιμς Καλχούν και οι συννένοχοί του από το Λονδίνο, ο Χολμς έστειλε μια επιστολή στις αρχές της Σαβάνα, όπου κατευθύνονταν το πλοίο, ενημερώνοντάς τους ότι ο πλοίαρχος και δύο μέλη του πληρώματος αναζητούνται στην Αγγλία για φόνο.

Η επιθυμία του Χολμς για εκδίκηση τελικά μένει ανεκπλήρωτη, καθώς το Μοναχικό αστέρι δεν έφθασε ποτέ στον προορισμό του και καταστράφηκε σε μια σφοδρή θύελλα. Κανένα ίχνος του δεν βρέθηκε ποτέ εκτός από ένα κομμάτι πλώρης με το όνομα του πλοίου που επέπλεε στα κύματα του Ατλαντικού Ωκεανού.

 Σχολιασμός 

 Τα πέντε κουκούτσια πορτοκαλιού όπως και τα διηγήματα Η περιπέτεια του ωχρού προσώπου (1893) και Η περιπέτεια των χορευτών (1903), αφηγούνται κάποιες από τις σπάνιες αποτυχίες του Σέρλοκ Χολμς. Στη συγκεκριμένη ιστορία, ο Χολμς δεν κατάφερε να προστατεύσει τον πελάτη του. Επιπλέον, οι δολοφόνοι δεν συλλαμβάνονται, παρά τη διαλεύκανση του μυστηρίου, αλλά τιμωρούνται από τη μοίρα.
 Τη στιγμή της συγγραφής, η πραγματική Κου Κλουξ Κλαν είχε διαλυθεί και θα περνούσαν δεκαετίες πριν την αναβίωσή της τον 20ό αιώνα. Η παρουσία της σ' αυτή την ιστορία ακολουθεί το επαναλαμβανόμενο θέμα του Κόναν Ντόιλ για τις συμμορίες Αμερικανών και άλλων ξένων που καταφθάνουν για να επιλύσουν τις αντιπαλότητές τους στη Μεγάλη Βρετανία - που ήδη είχε χρησιμοποιήσει στη Σπουδή στο Κόκκινο (1887), το πρώτο μυστήριο του Χολμς.

 Μεταφράσεις στα ελληνικά 

 Τα πέντε κουκούτσια του πορτοκαλιού και άλλα διηγήματα, μετάφραση: Κότσικας Λεωνίδας, Άννινος Μπάμπης, Τοτηρέζης Κωνσταντίνος Α., εκδόσεις Δ.και Π. Δημητράκος, 1934.
 Άπαντα του Σέρλοκ Χολμς, μετάφραση: Ερρίκος Μπαρτζινόπουλος, εκδόσεις Σύγχρονοι Ορίζοντες, 2005, στον Α' τόμο.

 Εξωτερικοί σύνδεσμοι 

 Σέρλοκ Χολμς: Πέντε κουκούτσια πορτοκαλιού - Ηχητικό Βιβλίο -Αφήγηση: Ανδρέας Μπάρκουλης

 Παραπομπές 


Κατηγορία:Οι περιπέτειες του Σέρλοκ Χολμς